אז נכון שהימים החמים עוד לא עזבו אותנו וילוו אותנו לפחות עד אחרי החגים, אבל לפחות החופש הגדול הסתיים וזה תמיד זמן טוב להתחלות חדשות. כשזה קשור לריצה, זה אומר להסתכל קדימה ולחפש אירוע שווה שכדאי להיות בו כמו למשל מרוץ הלילה של תל אביב שיתקיים ב-16 בנובמבר אבל זה יכול להיות כל מרוץ אחר בלוח האירועים השנתי.
אימון ראשון: הפעם נבצע שינוי קטן (לטובה, תלוי איך מסתכלים על זה) באימון הפותח של השבוע, שבו נוסיף עוד חצי קילומטר לריצה כדי להרגיל את הרגליים לקצת יותר נפח. אז אנחנו מדברים על ריצה של 6.5 קילומטרים בקצב נוח ובמסלול מוכר. מתחילים לפני כן בהליכה של מספר דקות, וכמובן שגם מסיימים בהליכה.
אימון שני: אימון האיכות השבועי, בדומה לשבוע החמישי, יהיה אימון טמפו שהמטרה שלו היא לשפר את הסבולת שלנו לקראת הדבר האמיתי. בין אם אתם חושבים על תוצאה בתחרות המטרה ובין אם לא, המטרה באימון הזה היא לעבוד קשה במשך 3 קילומטרים. לעבוד קשה זה אומר לרוץ אותם בקצב יותר מהיר מקצב שהייתם רצים בו עכשיו בתחרות למרחק של 10 קילומטרים. מתחילים את האימון בקילומטר וחצי חימום, ממשיכים בשלושה קילומטרים חזקים, ומקנחים בעוד קילומטר וחצי של שחרור. סך הכל 6 קילומטרים.
אימון שלישי: ריצת הנפח, בדומה לשבוע שעבר, תהיה למרחק של 7.5 קילומטרים שהכוונה היא לעשות את זה בקצב נוח ופשוט להתרגל למרחקים שכבר מתקרבים ל-10 קילומטרים. השבוע וגם בשבוע הבא עוד אפשר לנצל את החגים כדי להתאושש יותר טוב.